Diari Oficial de la Generalitat Valenciana


Sumari del DOGV 4940, del 07-02-2005 (2005/953)

Informació pública de la suspensió de llicències i tramitació de programes als sectors UZO-5, UZO-8, UZO-9, UZO-10, UZO-12 i UZO-14 del Pla General Municipal de Teulada.
-------------------------------------------------------------------------------------------------------------------------------------------------------------------------

### Dades del document

Número de DOGV
:   4940

Data del DOGV
:   07-02-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/953


Organisme emissor
:   Ajuntament de Teulada

Tipus de document
:   Anunci

Informació pública de la suspensió de llicències i tramitació de programes als sectors UZO-5, UZO-8, UZO-9, UZO-10, UZO-12 i UZO-14 del Pla General Municipal de Teulada. [2005/A953]
  
L'Ajuntament en ple, en la sessió celebrada amb caràcter extraordinari el dia 25 de gener de 2005, va adoptar, entre altres, el següent acord en relació amb la suspensió de llicències i tramitació de programes en els sectors UZO-5, UZO-8, UZO-9, UZO-10, UZO-12 i UZO-14 del Pla General Municipal de Teulada:
  
Antecedents
  
1. La Comissió Territorial d'Urbanisme, en sessió celebrada el dia 21 de desembre de 2004 va adoptar acord, vist l'expedient de referència, d'aprovació del Pla General Municipal de Teulada.
  
2. L'esmentat acord considera, en les determinacions de la seua part dispositiva, publicar íntegrament l'indicat acord aprovatori junt amb les normes urbanístiques corresponents, en el Butlletí Oficial de la Província, inserint en el Diari Oficial de la Generalitat Valenciana una ressenya d'este a efectes de la seua immediata entrada en vigor, de conformitat amb el que disposa l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
3. El referit acord aprovatori, junt amb les seues normes urbanístiques corresponents ha sigut publicat en el Butlletí Oficial de la Província d'Alacant número 16, de data 21 de gener de 2005.
  
4. Que, de conformitat amb l'article 70.2 de la Llei de Bases de Règim Local, en relació amb l'article 65.2 del mateix cos legal, el Pla General entrarà en vigor, a excepció dels supòsits de la seua implicació en la declaració d'utilitat pública de les obres i la necessitat d'ocupació dels terrenys i edificis corresponents, als fins d'expropiació o imposició de servituds, que és immediata des de la seua aprovació, una vegada haja transcorregut el termini de 15 dies hàbils, a comptar des del següent des de la seua publicació; per tant, entrarà en vigor el dia 9 de febrer de l'any corrent.
  
5. El pla recentment aprovat ha apostat per implantar criteris racionals de planificació i sostenibilitat ambiental, d'ací que haja prohibit les reclassificacions de sòl, haja reduït en més de 200 hectàrees el sòl urbanitzable, que ha passat a sòl no urbanitzable, i haja declarat més de 586 de sòl com no urbanitzable d'especial protecció; postulats tots estos que són conseqüència dels principis rectors establits per l'Agenda 21 Local.
  
Ara bé, l'adopció d'estos principis ha comportat una reducció considerable del sòl susceptible de ser urbanitzat, és a dir, del sòl urbanitzable, la qual cosa necessàriament implica que eixe sòl siga excessivament abellidor per a ser transformat i urbanitzat, i ho siga en terminis molt inferiors als establits pel mateix Pla General aprovat, i això fins al punt que en breu termini puga esdevindre's la consumpció d'este.
  
Per a evitar tals conseqüències, en virtut dels mateixos principis establits per l'Agenda 21 Local i del principi de prudència, així com el de seguretat jurídica per a tots els operadors del sector, pareix oportú adoptar mesures cohonestables amb estos principis i procedir per a això a l'establiment de determinacions de caràcter seqüencial en la transformació i desenrotllament de determinats àmbits de sòl urbanitzable.
  
La dita seqüenciació constituïx l'establiment de determinacions de caràcter estructural en determinats àmbits o sectors de sòl urbanitzable del pla recentment aprovat, la qual cosa necessàriament comporta la modificació d'este.
  
6. Que als efectes de procedir a estudiar de forma adequada la fixació de la referida seqüenciació i per tal d'evitar que esta no es veja afectada per determinacions de planejament de desenrotllament que puguen presentar-se en la dita fase d'estudi; de conformitat amb la legislació urbanística, és convenient suspendre cautelarment l'atorgament de llicències i la tramitació de programes en els àmbits que es pretenen subjectar la seqüenciació en el seu desenrotllament; en concret als següents sectors de sòl urbanitzable: UZO-5, UZO-8, UZO-9, UZO-10, UZO-12 i UZO-14; així com els UZO de lletres vinculats a la gestió y desenrotllament dels UZO numèrics.
  
Considerant:
  
1. Que l'article 17.4 de la LRAU establix com a caràcter estructural del planejament que:
  
«Els plans generals determinaran la seqüència lògica del seu desenrotllament territorial per mitjà de l'establiment detallat de les condicions objectives que han de complir-se perquè siga possible la incorporació de cada tram d'urbanització al context global del territori, definint així un orde bàsic de prioritats per a l'execució de les actuacions integrades previstes i regulant les condicions que estes han de satisfer perquè siga possible la seua programació».
  
2. Que per a l'establiment de les dites determinacions en aquells sectors i àmbits de planejament de sòl urbanitzable que no les tenen establides cal ajustar-se a la modificació de planejament per a procedir a la seua incorporació.
  
3. Que l'article 57 de la LRAU disposa:
  
«1. Regix a la Comunitat Valenciana el contingut dels articles 101 a 103 del text refós aprovat pel Real Decret Legislatiu 1/1992, de 26 de juny, encara que ?segons la seua disposició final- preval l'aplicació de les següents regles específiques:
  
a) Els acords de suspensió de llicències, per a assortir el seu efecte, bastarà que siguen publicats en el Diari Oficial de la Generalitat.
  
b) La resolució per la qual es convoca el període d'informació pública dels plans tindrà l'efecte suspensiu de llicències que la llei estatal associa a l'aprovació inicial d'ells, sense que siga necessari ni exigible que la dita resolució assenyale expressament les àrees afectades per la suspensió.
  
c) Els peticionaris de llicències sol·licitades amb anterioritat a la suspensió tindran dret a ser indemnitzats del cost oficial dels projectes i a la devolució dels tributs i càrregues satisfetes a causa de la sol·licitud, sempre que esta fora conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament. Només en cas d'existència de cèdula de garantia urbanística o orde d'execució correspondrà, a més, la indemnització dels altres perjuís irogats pel canvi de planejament.
  
d) Quan fóra estrictament necessari per a preservar la viabilitat de l'ordenació a establir pel pla en elaboració o tramitació, per decret del Govern Valencià, dictat prèvia audiència o a sol·licitud del municipi afectat, i encara que este ja haguera esgotat prèviament els terminis de suspensió de llicències. La suspensió es mantindrà fins a l'entrada en vigor del nou Pla General en elaboració o tramitació i el decret haurà d'establir el règim urbanístic aplicable transitòriament en el municipi.
  
2. La suspensió de llicències implicarà, també, la d'acords aprovatoris de nous programes en la zona afectada. Els programes ja aprovats i encara vigents, abans de la suspensió de les llicències, no es voran afectats per esta, llevat que, en acordar-la, així es faça constar expressament, sense perjuí de les indemnitzacions que corresponguen.»
  
4. Que l'article 152 del Real Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, en execució de l'article 57 de la LRAU disposa:
  
«1. Els òrgans administratius competents per a sotmetre a informació pública plans i programes, encara abans de convocar esta, podran acordar la suspensió de l'atorgament de llicències de parcel·lació de terrenys, edificació i demolició per a àrees o usos determinats, a fi de facilitar l'estudi o reforma de l'ordenació urbanística.
  
2. L'acord de l'administració pel qual se sotmet a informació pública un pla o programa determinarà, per si sol, la suspensió de l'atorgament de llicències en aquelles àrees del territori objecte del projecte de planejament exposat al públic, les noves determinacions de les quals suposen modificació del règim urbanístic vigent, sense que siga necessari ni exigible que la dita resolució assenyale expressament les àrees afectades per la suspensió.
  
3. La suspensió a què es referix el número 1 s'extingirà, en tot cas, en el termini d'un any. Si s'haguera produït dins d'eixe termini la convocatòria de la informació pública, la suspensió es mantindrà per a les àrees les noves determinacions de planejament de les quals suposen modificació de l'ordenació urbanística i els seus efectes s'extingiran definitivament transcorreguts dos anys des de l'acord de suspensió adoptat per a facilitar l'estudi del planejament o la seua reforma. Si la convocatòria d'informació pública es produïx una vegada transcorregut el termini de l'any, la suspensió derivada d'esta convocatòria d'informació pública tindrà també la duració màxima d'un any.
  
4. Si amb anterioritat a l'acord de convocatòria d'informació pública no s'haguera suspés l'atorgament de llicències conforme al que disposa el número 1 d'este article, la suspensió determinada per la dita convocatòria d'informació pública tindrà una duració màxima de dos anys.
  
5. En qualsevol cas, la suspensió s'extingix amb l'aprovació definitiva del planejament.
  
6. Els peticionaris de llicències sol·licitades amb anterioritat a la suspensió tindran dret a ser indemnitzats del cost dels projectes i a la devolució dels tributs i càrregues satisfetes a causa de la sol·licitud, sempre que esta fora conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament.
  
Només en els casos previstos en les lleis correspondrà, a més, la indemnització pels perjuís irogats per l'alteració de planejament.
  
7. Extingits els efectes de la suspensió en qualsevol dels supòsits previstos, no podran acordar-se noves suspensions en el termini de cinc anys, per idèntica finalitat i sense perjuí del que preveu l'article següent.»
  
5. Que, en virtut del principi de prudència i seguretat jurídica pareix oportú suspendre l'atorgament de llicències i tramitació de programes expressats en els antecedents quint, mentre se substancia la modificació de planejament indicada.
  
Per tot el que antecedix, és procedent que l'Ajuntament en ple adopte el següent acord
  
Primer
  
Suspendre cautelarment l'atorgament de llicències i la tramitació de programes en els següents sectors del sòl urbanitzable: UZO-5, UZO-8, UZO-9, UZO-10, UZO-12 i UZO-14, així com els UZO de lletres vinculats a la gestió y desenrotllament dels UZO numèrics.
  
Segon
  
Incoar expedient de modificació puntual de planejament per tal d'introduir criteris de seqüència lògica de desenrotllament dels esmentats sectors.
  
Tercer
  
Publicar el present acord en el Diari Oficial de la Generalitat Valenciana, en un periòdic d'àmplia difusió en l'àmbit de la Comunitat Valenciana i en el tauler d'edictes municipal i la resta de llocs de costum.
  
El que es publica per a general coneixement, segons el que disposa l'article 59.4 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, advertint que, contra el referit acte, que posa fi a la via administrativa, i davant de l'òrgan que el va dictar, es pot interposar, per escrit dirigit a l'Ajuntament, en el termini d'un mes i amb caràcter potestatiu, el recurs de reposició, previ al contenciós administratiu, o este directament davant de la corresponent sala del Tribunal Superior de Justícia de la Comunitat Valenciana, en el termini de dos mesos, comptats ?estos dos terminis- a partir del dia següent al de la publicació del present edicte en el Diari Oficial de la Generalitat Valenciana.